SKRIFTLIG FORESPØRGSEL P-2534/01

af María Sornosa Martínez (PSE) til Kommissionen

(11. september 2001)

Om: Regulering af flodlejet i slugterne Poyo, Torrent, Chiva og Pozalet (Valencia, Spanien)

I juli måned i år offentliggjorde myndighederne i Valencia en indkaldelse til åstedsforretning forud for den ekspropriation, der skal finde sted som led i det såkaldte projekt for genskabelse og tilpasning af det naturlige flodleje i slugterne Poyo, Torrent, Chiva og Pozalet (Valencia).

De negative følger, som en gennemførelse af dette projekt vil få for miljøet, har Kommissionen allerede fået grundigt beskrevet i undertegnedes forespørgsel nr. E-1059/00(1) og i klage nr. 99/4430 og 99/4494, indgivet af forskellige foreninger og sammenslutninger, som er imod projektet.

Til dato har Kommissionen ikke taget stilling til de argumenter og klager, den har modtaget i denne sag. Det vides blot, at Kommissionen efter at have modtaget et svar fra de spanske myndigheder, som den ikke fandt fyldestgørende, på ny har henvendt til disse for at få yderligere oplysninger.

Der må i den forbindelse peges på to forhold: dels det presserende behov for at beskytte lagunen Albufera de Valencia, der har status af særligt beskyttelsesområde for fugle og endvidere er indstillet som lokalitet af fællesskabsbetydning af de selvsamme spanske myndigheder, dels den omstændighed, at Kommissionen selv har erkendt, at Kongeriget Spanien rent faktisk har krænket artikel 6, stk. 2-4, i direktiv 92/43/EØF(2) ved ikke at have underkastet reguleringsprojektet en fyldestgørende vurdering af dets lokale virkninger. Vil Kommissionen på denne baggrund oplyse, på hvilket trin behandlingen af klage 99/4430 og 99/4494 befinder sig?

Hvilke hasteforanstaltninger agter den at træffe for at sikre, at fællesskabsdirektiverne overholdes, og at de arter, der trues af projektet, beskyttes effektivt?

Mener den ikke, at den burde anmode de spanske myndigheder om at indstille det nuværende projekt som modtager støtte fra Samhørighedsfonden via sag nr. 98.11.61.012 indtil der er opnået vished for, at det projekt, som gennemføres hvis en gennemførelse da er nødvendig ikke vil forvolde nogen som helst skade på miljøet?

(1) EFT C 46 E af 13.2.2001, s. 114.

(2) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(8. oktober 2001)

Kommissionen har fået kendskab til de forhold, det ærede medlem nævner, gennem de to omtalte klager, 99/4430 og 99/4494.

Som led i behandlingen af disse to klager har Kommissionen ved flere lejligheder rettet henvendelse til de spanske myndigheder med anmodning om deres kommentarer til de fremførte forhold. Da den ikke har modtaget svar i tide, har den tilstillet Spanien en åbningsskrivelse i henhold til EF-traktatens artikel 10 (tidl. artikel 5).

De spanske myndigheder har siden fremsendt et svar, hvoraf det fremgår, at de ikke har taget højde for, at projektet vil påvirke 6230 meter af det særlige fuglebeskyttelsesområde, som desuden er en lokalitet af fællesskabsbetydning, der af de spanske myndigheder foreslås integreret i Natura 2000-nettet (pSIC ES00023 Albufera de Valencia).

De spanske myndigheder har ikke i deres vurdering af projektets virkninger taget hensyn til dettes væsentlige indvirkning på miljøet i det særlige fuglebeskyttelsesområde, således som det kræves i artikel 6, stk. 3, i Rådets direktiv 92/43/EØF af 21. maj 1992 om bevaring af naturtyper samt vilde dyr og planter(1). Seks forskellige naturtyper anført i bilag I til direktivet forekommer i lokaliteten. Disse naturtyper samt adskillige arter inden for det særlige fuglebeskyttelsesområde risikerer at blive berørt af projektet. Således risikerer de eksisterende ferskvandsbiotoper at blive udslettet af en omfattende vandafstrømning, ligesom vandtilførslen til Albufera-søen risikerer at blive ændret som følge af reguleringen.

En åbningsskrivelse (som følge af forkert anvendelse af direktiv 92/43/EØF) er blevet sendt til de spanske myndigheder. I deres seneste svar har de spanske myndigheder oplyst, at de som følge af den rapport, der er udarbejdet af Júcars Hydrografiske Sammenslutning, har besluttet at udarbejde en ny erklæring om projektets indvirkning med henblik på at ændre projektet og herved undgå dets negative virkninger. De har samtidig oplyst, at tilladelsen til igangsættelsen af projektets første fase er blevet suspenderet. Svaret fra de spanske myndigheder, som er ret teknisk, samt de nye informationer, som det ærede medlem har tilstillet Kommissionen, bliver for øjeblikket analyseret med henblik på en beslutning om, hvordan sagen skal følges op.

Udbetalingen af støtte til projektet Restitución y adaptación de cauces naturales de los Barrancos Poyo, Torrente, Chiva y Pozalet, der samfinansieres med Samhørighedsfonden og er genstand for beslutning C(1999) 2161 af 20. juli 1999, er for nylig blevet stillet i bero i afventning af resultatet af den procedure, der er indledt i henhold til artikel 226 (tidl. artikel 169) i EF-traktaten. Såfremt proceduren skulle føre til en bekræftelse af, at den gældende fællesskabslovgivning ikke er blevet overholdt, vil Kommissionen annullere støtten og kræve de allerede udbetalte beløb tilbagebetalt.

(1) EFT L 206 af 22.7.1992.